ธปท.ประสานเสียงแบงก์ จีดีพีปีนี้โตได้ 3.5%
เศรษฐกิจปีนี้จะฟื้นตัวได้ดีกว่าปีที่ผ่านมา โดย ธปท.คาดว่าผลิตภัณฑ์มวลรวมในประเทศจะโตได้ 3.5%
16 ม.ค. 2559

โดย...พรสวรรค์ นันทะ, ศุภลักษณ์ เอกกิตติวงศ์  
ผลกระทบจากปัญหาตลาดหุ้นจีนที่ดิ่งต่ำลงตั้งแต่ต้นปีที่ผ่านมา ก่อให้เกิดความกังวลต่อภาวะเศรษฐกิจของจีนว่าจะชะลอตัวมากกว่าที่คาดไว้ ขณะที่ราคาน้ำมันในตลาดโลกยังมีแนวโน้มต่ำลงต่อเนื่อง โดยล่าสุดทำสถิติต่ำสุดรอบ 12 ปี และมีแนวโน้มจะต่ำกว่า 20 เหรียญสหรัฐ/บาร์เรล ส่งผลต่อราคาสินค้าโภคภัณฑ์ ไม่ว่าจะเป็นข้าว ยางพารา ต่ำลง ทำให้หลายฝ่ายกังวลว่า เศรษฐกิจปีนี้จะขยายตัวต่ำกว่าที่ทางการคาดไว้
อย่างไรก็ตาม วิรไท สันติประภพ ผู้ว่าการธนาคารแห่งประเทศไทย (ธปท.) ยังมองว่า เศรษฐกิจปีนี้จะฟื้นตัวได้ดีกว่าปีที่ผ่านมา โดย ธปท.คาดว่าผลิตภัณฑ์มวลรวมในประเทศ (จีดีพี) จะโตได้ 3.5% จากปีที่แล้วที่คาดว่าจะโต 2.8% เนื่องจากภาคเศรษฐกิจโลกมีแนวโน้มที่ดีขึ้นเมื่อเทียบกับปีก่อน ทั้งเศรษฐกิจอเมริกาและยุโรป ที่มีสัญญาณฟื้นตัวชัดเจนกว่าปีที่ผ่านมา
ผู้ว่าฯ ธปท. ยอมรับว่า ขณะนี้มีเหตุการณ์หลายด้านโดยเฉพาะความเสี่ยงจากต่างประเทศที่สร้างความผันผวนให้กับตลาดเงินตลาดทุน โดบตลาดเงินตลาดทุนผันผวนหลายด้านตั้งแต่ปีใหม่เป็นต้นมา ที่เห็นชัดเจน คือ กรณีที่จีนออกมาตรการหลายด้าน ทำให้เกิดความผันผวนในด้านอัตราแลกเปลี่ยน และผันผวนในตลาดทุนทั่วโลก บวกกับมีเหตุความขัดแย้งทางภูมิรัฐศาสตร์ในต่างประเทศ ปัจจัยเหล่านี้ส่งผลกระทบต่อความเชื่อมั่นต่อตลาดเงินตลาดทุนทั่วโลก
“ธปท.ยังต้องเฝ้าติดตามต่อไปว่า ปัจจัยเหล่านี้จะกระทบต่อตลาดเงินตลาดทุนไทยมากน้อยแค่ไหน แต่เท่าที่เห็นผลกระทบต่อเศรษฐกิจไทยโดยตรงมีไม่มาก เพราะไทยมีการพึ่งพาเงินจากต่างประเทศน้อยกว่าประเทศเศรษฐกิจเกิดใหม่ หรืออีเมอร์จิ้ง มาร์เก็ต หลายประเทศ” วิรไท กล่าว
นอกจากนี้ เศรษฐกิจไทยยังมีกันชนที่สำคัญ จากการเกินดุลบัญชีเดินสะพัดที่สูง โดยปี 2558 ที่ผ่านมา เกินดุลถึง 8% ของจีดีพี จากราคาน้ำมันที่อยู่ในระดับต่ำ ทำให้ไทยมีกันชนด้านต่างประเทศที่มีความเข้มแข็ง ทำให้แม้จะเกิดภาวะความผันผวนตลาดเงินตลาดทุนของโลกและภูมิภาค แต่ผลกระทบต่อไทยก็ไม่รุนแรงมาก
สำหรับภาวะเงินเฟ้อที่ติดลบในขณะนี้ ธปท.คาดว่า จะกลับมาเป็นบวกได้ในช่วงครึ่งปีหลัง จากเดิมที่เคยคาดว่าจะเป็นบวกในช่วงปลายไตรมาส 2 ปีนี้ หลังราคาน้ำมันในตลาดโลกปรับตัวลดลงต่อเนื่อง แต่ไม่ใช่ภาวะเงินฝืดเพราะคนยังมีการจับจ่ายใช้สอยและยังมีการลงทุนอยู่
ชาติศิริ โสภณพนิช กรรมการผู้จัดการใหญ่ ธนาคารกรุงเทพ ก็เห็นว่า เศรษฐกิจไทยปีนี้จะขยายตัว 3.5-4% จากมาตรการกระตุ้นเศรษฐกิจของภาครัฐ โดยมาตรการระยะสั้นจะทำให้เกิดการจับจ่ายใช้สอยภายในประเทศช่วยกระตุ้นเศรษฐกิจได้เป็นอย่างดี ส่วนการลงทุนโครงสร้างพื้นฐาน จะช่วยสร้างความเชื่อมั่นให้ภาคเอกชนกล้าลงทุนมากขึ้น โดยธนาคารตั้งเป้าสินเชื่อปีนี้ขยายตัว 3-5% ตามสมมติฐานการขยายตัวทางเศรษฐกิจข้างต้น
ด้าน รุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธปท. กล่าวถึงปัญหาระดับราคาน้ำมันและราคาสินค้าโภคภัณฑ์ที่ลดลง ซึ่งมีผลให้รายได้เกษตรกรลดลง บวกผลกระทบจากภัยแล้ง ว่า ธปท.คาดว่ารายได้เกษตรกรช่วงครึ่งปีหลังจะปรับดีขึ้น จากสภาพภูมิอากาศที่คาดว่าค่อยๆ ดีขึ้น ซึ่ง ธปท.และหน่วยงานภาครัฐยังคงติดตามผลกระทบภัยแล้งที่มีต่อเศรษฐกิจอย่างใกล้ชิด
อย่างไรก็ดี ปัญหาภัยแล้งและราคาสินค้าเกษตรตกต่ำยังคงเป็นปัจจัยกดดันรายได้เกษตรกรต่อเนื่องในช่วงครึ่งแรกของปีนี้ แต่สำหรับเกษตรกรที่เป็นหนี้ในระบบ ยังคงได้รับการผ่อนผันจากมาตรการพักชำระหนี้ของรัฐ